በዘንድሮው ክረምት 1 ነጥብ አንድ ሚሊዮን በጎ ፈቃደኞች ይሳተፋሉ
አዲስ አበባ ፡- በአዲስ አበባ ከተማ በዘንድሮ የክረምት ወራት 1 ነጥብ አንድ ሚሊዮን የበጎ ፈቃድ አገልግሎት ወጣቶች እንደሚሳተፉ ተገለጸ ።  በአዲስ አበባ ከተማ አስተዳደር የወጣቶችና በጎ ፈቃድ ማስተባበሪያ ክፍል ኃላፊ አቶ አብርሀም ታደሰ ለአዲስ ዘመን ጋዜጣ እንደገለጹት በዘንድሮው የክረምት ወራት በከተማው 1 ነጥብ አንድ ሚሊዮን በጎ ፈቃደኛ ወጣቶች ይሳተፋሉ ። ከሰኔ አንድ ጀምሮ በአዲስ አበባ ከተማ አስተዳደር ከንቲባና በግብርና ሚኒስትሩ አማካኝነት ይፋ የተደረገው ይህ አገልግሎት አስራ ሁለት ዋናና ሶስት ንዑሳን መርሀግብሮች ሲኖሩት በአጠቃላይ አስራ አምስት አይነት የበጎ ፈቃድ አገልግሎቶች ይከወኑበታል ።  እንደ አቶ አብርሀም ገለጻ በበጎ ፈቃዱ አገልግሎት ከሚከናወኑ መርሀግብሮች መካከል ዋንኛውን ድርሻ በሚይዘው የሰብዓዊነት አገልግሎት አምስትሺህ የሚሆኑ የከተማዋ እማወራና አባወራዎች ተጠቃሚዎች ይሆኑበታል።በዚህ ሂደትም ‹‹አንድ ቤተሰብ ለአንድ ሰው›› በሚል መርህ አገልግሎቱ በመንደር ደረጃ የሚካሄድ ይሆናል። በዚህ መርሀ ግብር ከአመራሮች ጀምሮ የከተማዋ ባለሀብቶችና አምስት ሺህ በጎ ፈቃደኞች የሚሳተፉ ሲሆን የሰብአዊነቱ ተሳትፎም ከሰኔ አንድ ቀን 2012 ዓም ጀምሮ እስከ መስከረም ሰላሳ 2013 ዓም ድረስ ለአራት ወራት ያህል ይቆያል። በተመሳሳይ መልኩ በክረምት የበጎ ፈቃድ አገልግሎቱ አንድ ሚሊዮን የሚሆኑ የትምህርት ቁሳቁሶች የሚሰባሰቡ ሲሆን መንደሮችን ማዕከል ባደረጉ ዝግጅቶችም ከአንድ መቶ ሺህ በላይ ደብተሮችና የምግብ ቁሳቁሶችን የማሰባሰብ ተግባራት እንደሚካሄዱ ተናግረዋል። በዚሁ እንቅስቃሴ የምግብ ባንኮችን በማዘጋጀትና በከተማዋ በኑሯቸው ዝቅተኛ የሆኑ አራት መቶ ሰማንያ ሺህ ሰዎችን በመለየት የአገልግሎቱ ተጠቃሚዎች እንዲሆኑ ይደረጋል ።  የበጎ ፈቃዱ አገልግሎት ተነሳሺነት ቀድሞ ከነበሩ አመታት በተለየ ጨምሯል ያሉት አቶ አብርሀም የከተማዋ ወጣቶችና ባለሀብቶች በአካባቢያቸው ያሉና ድጋፍ የሚያሻቸውን ወገኖች በመለየት በበጎፈቃደኝነት ለመሳተፍ መልካም ፍላጎት ማሳየታቸውን ገልጸዋል። የዘንድሮውን የበጎ ፈቃድ አገልግሎት ከሌሎች ዓመታት የሚለየው ክረምት ከመግባቱ አስቀድሞ በመከናወኑ ጭምር መሆኑን የተናገሩት አቶ አብርሀም ከዚሁ ጋር ተያይዞ በዘንድሮ የበጋ ወራት የኮሮና ቫይረስን ለመከላከል በነበረው እንቅስቃሴ 44 ሺህ 840 ወጣቶች በተደራጀ መልኩ ተሳትፎ ሲያደርጉ መቆየታቸውን ወደ 45 ሚሊዮን ብር የሚጠጋ የበጎ ፍቃድ አገልግሎት መሰጠቱን ተናግረዋል። በመላው ዓለም የተከሰተውን የኮሮና ወረርሽኝ ተከትሎ በሀገራችን በተለይም በአዲስ አበባ ከተማ የተፈጠረው ተጽዕኖ ከፍተኛ መሆኑን የተናገሩት አቶ አብርሀም ይህ መሆኑም አነስተኛ ገቢ ያላቸው በርካታ ሰዎች በሌሎች ድጋፍ ስር እንዲወድቁ አስገድዷል ብለዋል። ከዚሁ ወረርሽኝ መከሰት ጋር ተያይዞ ቀደም ሲል በምሽት የሙዚቃ ቤቶች፣በሆቴሎችና መሰል ስፍራዎች ላይ የነበሩና ገቢያቸው የቀነሰ ወገኖች ፣ በአሁኑ ጊዜ የድጋፍ አገልግሎቱን የሚሹ በመሆኑ በከተማ ግብርናና በሌሎችም ዘርፎች እንዲገቡ የማድረግ ስራው እየተመቻቸ መሆኑን ሀላፊው ተናግረዋል። የኮሮና ቫይረስ ባህርይ ማህበራዊነትን የሚገድብ በመሆኑ የዘንድሮውን የበጎ ፈቃድ አገልግሎት ከሌሎች ዓመታት በተለየ በጥንቃቄ ውስጥ ሆነን እንከውናለን ያሉት አቶ አብርሀም ከተጠቃሚው ቁጥር መጨመር ጋር ተያይዞ የሚኖረው ግልጋሎትም ትኩረትና ጫናውን እንደሚያጎላው ገልጸዋል።  እንደ አቶ አብርሀም ገለጻ በነዚህ የክረምት ወራት የሚከናወኑ የበጎ ፈቃድ አገልግሎቶች በገንዘብ ሲተመኑ ከ 2 መቶ ሚሊዮን ብር በላይ የሚገመት ይሆናል ። የ5 ቢሊዮን የችግኝ ተከላ መርሃ ግብርን የተሳካ ለማድረግም 500 ሺህ ወጣቶችን በተደራጀ መልኩ ለማሳተፍ የታቀደ ሲሆን የህክምና ባለሙያዎችም 2ሺህ ለሚሆኑ ታማሚዎች ነጻ ምርመራና ህክምና የሚያካሂዱ ይሆናል።በዚሁ መርሃ ግብር ላይ የኮሮና ወረርሽኝን ለመከላከል የሚረዱ የግንዛቤ ስራዎች፤ የንጽህና መጠበቂያ ቁሳቁሶችን የማደል፤ የኮሮና ቫይረስን ለመከላከል የወጣውን አዋጅ በጋራ የማስጠበቅና መሰል ተግባራት ይከናወናሉ። በተለይም በዘንድሮ ዓመት የሚካሄደውን የበጎ ፈቃድ አገልግሎት ስኬታማ ለማድረግ ሁሉም የህብረተሰብ ክፍል በጋራ በመሳተፍ ያጋጠመውን ክፉ ቀን ለመሻገር ርብርብ ሊያደርግ እንደሚገባ አሳስበዋል።  አዲስ ዘመን ሰኔ 6/2012መልካምስራ አፈወርቅ